
Vă scriu în calitatea dumneavoastră de director al Fundației „Freedom
House Inc" - Filiala București și al platformei PRESShub.

CE AȚI PUBLICAT

La 01.08.2026, PRESShub a publicat sub semnătura domnului Virgil Burlă
articolul „Cine este Dracopol, fondatorul ONG-ului care l-a reclamat
pe polițistul Marian Godină":
https://www.presshub.ro/cine-este-dracopol-fondatorul-ong-ului-care-l-a-reclamat-pe-politistul-marian-godina-414182/

În deschiderea articolului sunt calificat drept „un extremist
autointitulat «patriot»" - fără hotărâre judecătorească, fără
constatarea vreunei autorități, fără niciun act oficial. Mai departe,
publicația scrie: „ne întrebăm cum a fost înregistrată la judecătorie
această asociație, având în vedere statutul dubios și antidemocratic
al entității" - punând public în discuție legalitatea existenței unei
asociații înregistrate de o instanță română.

CE A CONSTATAT INSTANȚA, ȘI CE AȚI OMIS

Prin Decizia Civilă definitivă nr. 2244 A din 14.10.2025, Tribunalul
București - Secția a IV-a Civilă, dosar nr. 29384/300/2025, anexată
prezentei, instanța a reținut la pagina 8:

„Tribunalul apreciază că toate comunicările mai sus menționate au un
caracter amenințător, de natură să îi producă apelantului-reclamant o
stare de temere."

Comunicările în cauză: „Don't sleep... Talk to your family".
„Cumpără-ți loc de veci, piticanie". O fotografie a unei persoane
ținând în mână un glonț inscripționat cu numele meu. Fotografii ale
blocului în care locuiesc și ale mașinii mele. Și un mesaj de
amenințare primit de soția mea pe telefonul personal, de la numărul
+380507073558.

Articolul dumneavoastră reduce toate acestea la formularea „susținând
că se simte amenințat".

DE CE AM FORMULAT CEREREA ÎMPOTRIVA DOMNULUI HOSSU

Articolul prezintă respingerea cererii mele ca pe o dovadă că
sesizarea ar fi fost lipsită de temei. Contextul, pe care articolul îl
omite integral, este următorul.

În octombrie 2025, când am formulat cererea, identitatea persoanei
care semna „Getotac" nu era stabilită. Ce era stabilit - și a fost
confirmat de instanță - este că domnul Hossu a creat grupul Romanian
Battlegroup „Getica" pe Telegram, la 06.10.2023 (pagina 8), și că,
citez din pagina 9, „este indiscutabilă calitatea acestuia de
finanțator și susținător al grupării, recunoscută de altfel în mod
public".

În fața tribunalului, la termenul din 14.10.2025, domnul Hossu a
refuzat să divulge identitatea persoanei autointitulate „Getotac",
refuz consemnat în hotărâre. Instanța a respins cererea nu pentru că
amenințările n-ar fi existat - a constatat expres contrariul - ci
pentru că, în procedura urgentă a ordinului de protecție, cu
probatoriu limitat prin natura ei, autorul nu putea fi identificat.
Instanța a indicat expres, la pagina 9, calea de urmat:
„Investigațiile suplimentare pe care le urmărește apelantul-reclamant
pot fi realizate numai în cadrul procesului penal."

Identitatea a fost stabilită ulterior, pe această cale. Prin Ordonanța
procurorului Mirică Marius, Parchetul de pe lângă Judecătoria
Sectorului 1 București, dosar nr. 2402/160/P/2025 din 27.02.2026, se
reține că „numitul Sergiu Mesesan (Getodac) este liderul grupării
[...] dar și alături de numitul Radu Hossu administrează canalul de
telegram Getica precum și pagina de Facebook."

Cu alte cuvinte: am cerut protecție împotriva fondatorului și
finanțatorului declarat al grupării, pentru că acesta a refuzat să
spună cine trimite amenințările din interiorul grupării pe care a
creat-o și o finanțează. Un act oficial de urmărire penală îl indică
acum drept co-administrator al acelorași canale de pe care au venit
amenințările.

DE LA CINE PROVIN AMENINȚĂRILE

Hotărârea stabilește la pagina 8 că adresa de e-mail de pe care au
venit fotografia glonțului și imaginile locuinței mele aparține
numitului Meseșan Sergiu Bogdan, zis „Getotac" - nu domnului Hossu,
cum afirmă articolul.

Meseșan Sergiu Bogdan a fost condamnat definitiv de Tribunalul Borås,
Regatul Suediei (dosar nr. B 2482-05, hotărâre din 17.02.2006), la 3
ani închisoare pentru fraudă agravată, în calitate de lider al unui
grup infracțional organizat. A executat pedeapsa între 2006 și 2009 și
a fost expulzat din Suedia. Confirmat de Poliția suedeză prin adresa
nr. A133.351/2026 din 06.03.2026. Documentele judiciare integrale:
https://www.patriaprima.org/p/getotac-sergiu-bogdan-mesesan-getica-condamnat-frauda

LISTA DE ȚINTE

Aceeași structură operează o listă publică, activă la data prezentei,
la adresa https://rolegiongetica.info/coloana5/ , descrisă pe propriul
site drept „Baza de date publică a inamicilor României și ai Moldovei,
a colaboratorilor, trolilor și idioților utili ai Kremlinului".
Persoanele sunt clasificate în categoriile „Inamici", „Troli", „Idioți
utili", „Colaboratori" și „ГРУ International". Site-ul anunță că
sistemul este actualizat automat, zilnic.

Pe această listă figurez eu. Figurează, de asemenea, soția mea -
persoană fără nicio activitate publică - cu fotografie personală,
numele complet și data nașterii, publicate fără consimțământ, precum
și vicepreședintele asociației. Pe pagina asociației de pe aceeași
listă este publicat actul constitutiv, document care conține codurile
numerice personale și adresele de domiciliu ale tuturor fondatorilor.

RECRUTAREA ONLINE

Site-ul aceleiași structuri conține, în meniul principal - alături de
„Eroi" și „Donații" - o secțiune intitulată „Recrutări", prin care
sunt recrutați online cetățeni români pentru a pleca să lupte în
Ucraina. Recrutarea se face public, pe internet, în numele unei
formațiuni despre care Comandamentul Forțelor Terestre al Forțelor
Armate ale Ucrainei a comunicat oficial că nu a existat niciodată. Tot
în numele acestei formațiuni au fost colectate, timp de trei ani,
donații de la cetățeni români.

Am adresat sesizări pe acest subiect autorităților competente, între
care Serviciul Român de Informații, Serviciul de Informații Externe,
Parchetul de pe lângă Înalta Curte de Casație și Justiție, Direcția de
Combatere a Criminalității Organizate și ANCOM.

ARMELE

La 12.07.2026, Meseșan a transmis în direct pe pagina de Facebook
„Romanian Battlegroup Getica" (
https://web.facebook.com/rolegiongetica ) un material video de 46 de
minute, disponibil la https://fb.watch/IjeUdhhhHS/ (copie:
https://youtu.be/y3fC6VUppGo ).

La minutul 31 formulează o amenințare nominală directă la adresa mea -
„Am spus că te vom lacha" - iar imediat după, între minutele 40 și 44,
prezintă în cadru, pe rând: pistol CZ P10C calibru 9x19 (min. 41:24),
muniția aflată în locuința sa (min. 41:55), pistol Canik TP9 Elite
Combat calibru 9x19 (min. 42:05), armă semiautomată tip AK calibru
7,62x39 (min. 42:35 și 43:15) și pagina „ARME DEȚINUTE" din permisul
propriu (min. 43:59).

Faptele fac obiectul sesizării adresate Serviciului Arme, Explozivi și
Substanțe Periculoase din 12.07.2026, depusă la Secția 7 Poliție sub
petiția nr. 3294070/13.07.2026, precum și al plângerii înaintate la
13.07.2026 pentru suspendarea permisului de armă.

CE A PUBLICAT PRESSHUB DESPRE ACEASTĂ STRUCTURĂ

- „Românii care luptă în Ucraina: Există lucruri mult mai dureroase
decât moartea", 15.01.2024, semnat de domnul Răzvan Chiruță;
- „În căutarea adevărului despre românii care luptă în Ucraina", 17.08.2025;
- „Povestea lui Radu Hossu, blogger de război pe frontul din Ucraina",
22.08.2025.

Domnul Radu Hossu are pagină de autor pe presshub.ro, cu trei
materiale publicate în cursul anului 2023.

În materialul din 22.08.2025, PRESShub a publicat următoarea afirmație
a domnului Hossu: „Getica este doar unul dintre grupurile de militari
din Forțele Armate ale Ucrainei care a fost ajutat prin intermediul
donațiilor românilor."

Prin adresa nr. 765/22/9239 din 04.06.2026, Departamentul Central
Resurse Umane al Statului Major din cadrul Comandamentului Forțelor
Terestre al Forțelor Armate ale Ucrainei mi-a comunicat, ca răspuns la
solicitarea mea din 26.04.2026, că unitatea „Romanian Battlegroup
Getica" nu a existat niciodată ca parte a Forțelor Terestre ale
Forțelor Armate ale Ucrainei. Documentul a fost obținut prin canalul
oficial și este însoțit de traducere autorizată; autenticitatea lui a
fost confirmată independent de Ministerul Apărării al Ucrainei, la
solicitarea publicației Veridica.
https://www.patriaprima.org/p/teapa-getica-sergiu-bogdan-mesesan-radu-hossu

Afirmația publicată de PRESShub nu a fost niciodată corectată. În
niciunul dintre cele trei materiale nu apare condamnarea penală a
persoanei identificate de procuror drept lider al grupării, nici
existența listei „Coloana 5", nici activitatea de recrutare online.

În articolul din 01.08.2026, PRESShub relatează o cauză judiciară în
care este parte un colaborator al propriei publicații - fără să
dezvăluie legătura și fără să-mi solicite punctul de vedere.

PROIECTELE PE CARE LE DERULAȚI

Freedom House România listează public, pe propriul site, la secțiunea Proiecte:

- „No Hate" ( https://freedomhouse.ro/no-hate/ );
- „Prevenție Racolare Online - Rezistență la dezinformare și racolare
online" ( https://freedomhouse.ro/rezistenta-la-dezinformare-si-racolare-online/
);
- „Facts not Fake" ( https://freedomhouse.ro/facts-not-fake/ );
- „E-mpact - Împreună pentru o mobilizare participativă și activă
împotriva dezinformării";
- „Formarea tinerilor experți în alfabetizarea mediatică".

PRESShub listează, la rândul său, proiecte editoriale intitulate „No
Hate", „Radicalizare (Facts not Fake)", „Detectorul de Minciuni",
„Libertatea de exprimare" și „EIN - Protejarea libertății de
exprimare".

La 24.04.2026, Freedom House România a anunțat public participarea la
proiectul „Cultivating positive Online gender Equality narratives
among EU adolescents" (EU-COE), alături de parteneri din Spania,
Lituania, Cipru, Portugalia, Polonia și Italia, finanțat de Comisia
Europeană prin programul Citizens, Equality, Rights and Values (CERV).
Comunicatul precizează că proiectul „abordează intensificarea
discursului de ură pe criterii de gen în mediul online,
concentrându-se pe influența comunităților misogine care vizează
tinerii".

Rețin, așadar, următoarele: organizația dumneavoastră derulează un
proiect despre rezistența la racolarea online și un proiect despre
combaterea comunităților organizate care țintesc persoane în mediul
digital. În aceeași perioadă, platforma pe care o operează a publicat
materiale favorabile despre o structură care recrutează online
cetățeni români pentru a lupta în Ucraina și care operează o bază de
date publică a „inamicilor", actualizată zilnic - fără ca vreunul
dintre aceste materiale să menționeze vreunul dintre aceste fapte.

Un material care afirmă că o structură face parte din Forțele Armate
ale Ucrainei, contrazis ulterior de un document oficial al acelor
forțe armate, și un material care califică o persoană drept
„extremist" fără niciun act care să susțină calificarea, ridică o
problemă de documentare pe care o consider incompatibilă cu obiectul
proiectelor enumerate mai sus. În măsura în care aceste materiale
rămân nedocumentate și necorectate, voi supune situația atenției
finanțatorilor acestor proiecte, pentru evaluarea proprie.

CE ESTE FALS ÎN ARTICOL

1. Adresa de e-mail de pe care am primit fotografiile nu aparține
domnului Hossu, cum scrie articolul, ci numitului Meseșan Sergiu
Bogdan - conform paginii 8 a hotărârii citate chiar în articol.

2. Articolul scrie despre hotărâre „pe care Dracopol a anonimizat-o pe
portalul instanțelor de judecată" - formulare construită pentru a
sugera disimulare. Am solicitat instanței confidențializarea datelor,
în exercitarea unui drept prevăzut de lege, pentru a-mi proteja
familia. Publicația dumneavoastră a înlăturat efectul acestei
protecții, identificându-mă nominal și trimițând cititorii către
dosarul respectiv.

3. Fraza „a avut o atitudine provocatoare cu membrii grupului,
folosind afirmații jignitoare la adresa lor" aparține, conform paginii
3 a deciziei, apărătorului domnului Hossu în pledoarie - nu domnului
Hossu.

4. Calificarea „extremist" nu are niciun suport oficial.

5. Afirmația „corespondent de război în Ucraina, acreditat de
Ministerul ucrainean al Apărării" este prezentată ca fapt stabilit,
fără indicarea sursei. Sursa este declarația domnului Hossu, publicată
chiar de PRESShub la 22.08.2025. O declarație a persoanei favorizate,
preluată dintr-un material propriu, nu constituie verificare.

CE SOLICIT

1. Rectificarea afirmațiilor false enumerate mai sus, cu vizibilitate
editorială echivalentă materialului inițial;

2. Publicarea integrală și nemodificată a punctului meu de vedere -
solicitare întemeiată nu pe o obligație legală, pe care sunteți liberi
să o contestați, ci pe standardul pe care publicația dumneavoastră l-a
formulat public la 05.12.2023, în materialul „PRESShub este numai
aici. Nu vă lăsați păcăliți de clonele mincinoase", unde a calificat
drept inacceptabilă publicarea de „informații mincinoase despre
respectiva persoană" fără a o contacta „și nici nu îi oferise drept la
replică", angajându-se să ofere „informații reale [...] fără atacuri
necivilizate și, mai ales, fără minciuni";

3. Eliminarea calificării „extremist";

4. Menționarea, în cuprinsul materialului, a relației editoriale
dintre PRESShub și domnul Radu Hossu;

5. Corectarea afirmației publicate la 22.08.2025 privind apartenența
grupării „Getica" la Forțele Armate ale Ucrainei, precum și poziția
redacției privind materialele publicate despre această structură,
raportat la condamnarea penală a persoanei identificate de procuror
drept lider al ei și la activitatea de recrutare online desfășurată
public de aceasta;

6. Ca nicio rectificare și niciun material ulterior să nu identifice
nominal membrii familiei mele. Datele acestora sunt publicate fără
consimțământ de structura menționată mai sus, iar identificarea lor
suplimentară nu servește niciun interes public.

MENȚIUNI FINALE

Voi transmite prezenta și către Freedom House Inc., 1225 I Street NW
#1200, Washington, DC 20005 - domnului Jamie Fly, Chief Executive
Officer, și domnului Gerardo Berthin, President, având în vedere că
platforma operează sub denumirea și în structura filialei din România
a organizației.

Articolul din 01.08.2026 și materialele publicate anterior de PRESShub
despre Romanian Battlegroup „Getica" vor fi depuse la dosarul penal
aflat în curs, ca documentare a modului în care structura cercetată a
obținut și menținut acoperire mediatică.

Anexez prezentei, în copie, Decizia Civilă definitivă nr. 2244 A din
14.10.2025 a Tribunalului București - Secția a IV-a Civilă, dosar nr.
29384/300/2025, pentru a putea verifica personal fiecare dintre
citatele de mai sus.

Aștept răspunsul dumneavoastră în termen de 10 zile.

Dracopol Stefan-Sebastian

Președinte / Investigator Principal
President/Lead Investigator
Asociatia Patria Prima
+40.799.968.618
Bucuresti, Romania

www.patriaprima.org
https://x.com/patriaprimaorg


DESPRE ASOCIAȚIA PATRIA PRIMA

 Asociația Patria Prima (nr. 2031/A/2025) este o organizație de
investigații civice și acțiune juridică. Nu facem jurnalism. Facem
dosare. Depunem plângeri penale la DNA, DIICOT și parchetele
competente. Sesizăm ANI, Curtea de Conturi, ASF, EPPO, OLAF și DLAF.
Formulăm acțiuni în contencios administrativ împotriva instituțiilor
care încalcă legea.

Fiecare cerere trimisă, fiecare răspuns primit — inclusiv refuzurile,
întârzierile și erorile de procedură — este înregistrat, arhivat
permanent și constituie probă în dosarele noastre. Nimic nu se pierde.
Nimic nu se uită.

Patria Prima nu face jurnalism, face dosare.
